Diari Oficial de la Generalitat Valenciana


Sumari del DOGV 8572, del 17-06-2019 (2019/6241)

DECRET 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions.
--------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2019/06/16/5/dof/vci/html**

### Dades del document

Número de DOGV
:   8572

Data del DOGV
:   17-06-2019

Secció del DOGV
:   I. DISPOSICIONS GENERALS

Número del document
:   2019/6241


Data del document
:   16-06-2019

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * Presidència de la Generalitat
    * Vicepresidència i Conselleria d'Igualtat i Polítiques Inclusives
    * Vicepresidència Segona i Conselleria d'Habitatge i Arquitectura Bioclimàtica
    * Conselleria d'Hisenda i Model Econòmic
    * Conselleria de Justícia, Interior i Administració Pública
    * Conselleria d'Educació, Cultura i Esport
    * Conselleria de Sanitat Universal i Salut Pública
    * Conselleria d'Economia Sostenible, Sectors Productius, Comerç i Treball
    * Conselleria d'Agricultura, Desenvolupament Rural, Emergència Climàtica i Transició Ecològica
    * Conselleria de Participació, Transparència, Cooperació i Qualitat Democràtica
    * Conselleria d'Innovació, Universitats, Ciència i Societat Digital
    * Conselleria de Política Territorial, Obres Públiques i Mobilitat
    * administració regional
    * competències de l'executiu
    * legislació

DECRET 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions. [2019/6241]  
 L'article 12.1 de la Llei 5/1983, de 30 de desembre, de la Generalitat, del Consell, atribueix, al president de la Generalitat, la direcció i coordinació de les accions del Consell, i, a aquest efecte, li correspon, entre altres facultats i atribucions, crear, modificar i suprimir les conselleries.  
A fi de desenvolupar el programa polític del Consell, d'una manera eficaç, i amb una utilització el més eficient possible dels mitjans humans i materials de l'Administració del Consell, es considera adequat establir una estructura amb dotze departaments, inclosa la Presidència de la Generalitat.  
En relació amb això, l'apartat 2 de l'article 12 de la Llei 5/1983, del Consell, estableix que el president de la Generalitat es podrà assignar aquelles matèries que considere oportú, i podrà disposar de l'estructura orgànica adequada per al desplegament de les seues funcions.  
Per tot això, en virtut de les competències atribuïdes en l'article 12 de la Llei 5/1983, del Consell, i d'acord amb el que s'ha exposat,  
  
  
DECRETE  
  
Article 1. Departaments del Consell  
L'Administració del Consell s'estructura en dotze departaments, que són la Presidència de la Generalitat, i les onze conselleries que s'indiquen a continuació:  
- Vicepresidència i Conselleria d'Igualtat i Polítiques Inclusives  
- Vicepresidència Segona i Conselleria d'Habitatge i Arquitectura Bioclimàtica  
- Conselleria d'Hisenda i Model Econòmic  
- Conselleria de Justícia, Interior i Administració Pública  
- Conselleria d'Educació, Cultura i Esport  
- Conselleria de Sanitat Universal i Salut Pública  
- Conselleria d'Economia Sostenible, Sectors Productius, Comerç i Treball  
- Conselleria d'Agricultura, Desenvolupament Rural, Emergència Climàtica i Transició Ecològica  
- Conselleria de Política Territorial, Obres Públiques i Mobilitat  
- Conselleria d'Innovació, Universitats, Ciència i Societat Digital  
  
- Conselleria de Participació, Transparència, Cooperació i Qualitat Democràtica  
  
Article 2. Presidència de la Generalitat  
S'assignen a la Presidència de la Generalitat les competències en matèria d'assessorament al president i impuls de l'acció interdepartamental del Consell, relacions amb la Unió Europea, l'Estat i altres comunitats autònomes, comunicació institucional de la Generalitat, promoció institucional, patrimoni cultural, turisme, Administració local i mitjans de comunicació social, així com les competències en matèria de relacions amb les Corts, publicacions, representació i defensa en judici i assessorament en dret a la Generalitat.  
  
Article 3. Vicepresidència i Conselleria d'Igualtat i Polítiques Inclusives  
La Vicepresidència comptarà amb l'Oficina de Suport a la Portaveu i l'Oficina del Secretariat del Consell, que coordinarà l'acció del Consell.  
S'assignen a la Conselleria d'Igualtat i Polítiques Inclusives les competències en matèria de polítiques de prestació social, serveis socials, dependència, persones amb diversitat funcional, famílies, infància i adolescència, adopcions, joventut, dona, persones migrants i voluntariat social.  
  
Article 4. Vicepresidència Segona i Conselleria d'Habitatge i Arquitectura Bioclimàtica  
S'assignen a la Conselleria d'Habitatge i Arquitectura Bioclimàtica les competències en matèria d'habitatge i de regeneració urbana i sostenibilitat energètica habitacional.  
  
Article 5. Conselleria d'Hisenda i Model Econòmic  
S'assignen a la Conselleria d'Hisenda i Model Econòmic les competències en matèria d'hisenda, model econòmic i finançament, sector públic empresarial i fundacional de la Generalitat i consorcis no sanitaris adscrits a la Generalitat, patrimoni, projectes i fons europeus, i tecnologies de la informació i la comunicació de l'Administració.  
  
  
Article 6. Conselleria de Justícia, Interior i Administració Pública  
S'assignen a la Conselleria de Justícia, Interior i Administració Pública les competències en matèria de justícia, reformes democràtiques, i gestió de les competències en matèria de consultes populars, col·legis professionals, fundacions, associacions, registres i notariat, així com les competències en matèria d'interior, protecció civil, gestió de la Unitat del Cos Nacional de Policia adscrita a la Comunitat Valenciana, extinció d'incendis i gestió de les competències en matèria de situacions d'emergència, i, així mateix, les competències en matèria de funció pública.  
  
Article 7. Conselleria d'Educació, Cultura i Esport  
S'assignen a la Conselleria d'Educació, Cultura i Esport les competències en matèria d'educació, formació professional reglada, cultura i promoció cultural, política lingüística i esport.  
  
Article 8. Conselleria de Sanitat Universal i Salut Pública  
S'assignen a la Conselleria de Sanitat Universal i Salut Pública les competències en matèria de sanitat, salut pública, farmàcia, avaluació, investigació, qualitat i atenció al pacient.  
  
Article 9. Conselleria d'Economia Sostenible, Sectors Productius, Comerç i Treball  
S'assignen a la Conselleria d'Economia Sostenible, Sectors Productius, Comerç i Treball les competències en matèria d'economia sostenible, foment de l'ocupació i de l'economia social, formació professional ocupacional i contínua, intermediació en el mercat laboral, indústria, energia, sectors productius, comerç interior i exterior, fires sectorials i activitats promocionals, artesania i consum.  
  
Article 10. Conselleria d'Agricultura, Desenvolupament Rural, Emergència Climàtica i Transició Ecològica  
S'assignen a la Conselleria d'Agricultura, Desenvolupament Rural, Emergència Climàtica i Transició Ecològica les competències en matèria d'agricultura, ramaderia, pesca, alimentació, desenvolupament rural, política agrària comuna, medi ambient, recursos hídrics, canvi climàtic, i prevenció d'incendis.  
  
Article 11. Conselleria de Política Territorial, Obres Públiques i Mobilitat  
S'assignen a la Conselleria de Política Territorial, Obres Públiques i Mobilitat les competències en matèria de vertebració del territori, paisatge, transports, ports, aeroports i obres públiques.  
  
Article 12. Conselleria d'Innovació, Universitats, Ciència i Societat Digital  
S'assignen a la Conselleria d'Innovació, Universitats, Ciència i Societat Digital les competències en matèria d'universitats, ciència, i investigació i innovació tecnològica.  
  
Article 13. Conselleria de Participació, Transparència, Cooperació i Qualitat Democràtica  
S'assignen a la Conselleria de Participació, Transparència, Cooperació i Qualitat Democràtica les competències en matèria de participació ciutadana, transparència, responsabilitat social, foment de l'autogovern i cooperació al desenvolupament.  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions d'igual o inferior rang que s'oposen al que s'estableix en aquest decret.  
  
  
DISPOSICIONS FINALS  
  
Primera. Supressió de conselleries  
Queden suprimits els següents departaments del Consell:  
- Conselleria de Justícia, Administració Pública, Reformes Democràtiques i Llibertats Públiques  
- Conselleria d'Educació, Investigació, Cultura i Esport  
- Conselleria d'Agricultura, Medi Ambient, Canvi Climàtic i Desenvolupament Rural  
- Conselleria d'Habitatge, Obres Públiques i Vertebració del Territori  
- Conselleria de Transparència, Responsabilitat Social, Participació i Cooperació  
  
Segona. Referències als departaments del Consell suprimits  
Les referències incloses en les disposicions de caràcter general o en els actes administratius a les conselleries suprimides s'hauran d'entendre fetes als departaments que es creen en aquest decret, en funció de les competències que se'ls assignen.  
  
Tercera. Adscripció d'entitats del sector públic instrumental  
Sense perjudici del que es determine en les disposicions que establisquen l'estructura orgànica de l'Administració del Consell, o en els reglaments orgànics dels respectius departaments d'aquest, les entitats del sector públic instrumental queden adscrites als corresponents departaments del Consell, d'acord amb les competències que s'assignen a aquests.  
  
Quarta. Modificacions pressupostàries  
La Conselleria d'Hisenda i Model Econòmic realitzarà les modificacions pressupostàries que es requerisquen per a acomplir el que es preveu en aquest decret.  
  
Cinquena. Entrada en vigor  
El present decret entrarà en vigor el mateix dia de la publicació en el Diari Oficial de la Generalitat Valenciana.  
  
València, 16 de juny de 2019  
  
El president de la Generalitat,  
XIMO PUIG I FERRER


Còpia Permalink ELI